stanford-oval/wikipedia huggingface dataset:
ถนนกัลปพฤกษ์
รายละเอียดเส้นทาง

เริ่มต้นจากถนนราชพฤกษ์ที่ทางแยกต่างระดับสวนเลียบ ระหว่างพื้นที่แขวงบางค้อ (เขตจอมทอง) กับแขวงปากคลองภาษีเจริญ (เขตภาษีเจริญ) ไปทางทิศตะวันตกเฉียงใต้ในพื้นที่แขวงบางค้อ ข้ามคลองวัดโคนอนเข้าพื้นที่แขวงบางหว้า (เขตภาษีเจริญ) ข้ามคลองบางหว้าเข้าพื้นที่แขวงบางขุนเทียน (เขตจอมทอง) ข้ามคลองสวนหลวงเข้าแขวงบางหว้า ข้ามคลองรางบัวเข้าแขวงบางขุนเทียน ตัดกับถนนกำนันแม้นและข้ามคลองวัดสิงห์เข้าแขวงบางหว้าอีกครั้งหนึ่ง แล้วเลียบไปกับคลองบางโคลัด (บางส่วนซ้อนทับแนวคลองจึงเข้าไปในพื้นที่แขวงคลองบางพราน (เขตบางบอน) ด้วย) ข้ามคลองพระยาราชมนตรีเข้าพื้นที่แขวงบางแค (เขตบางแค) ก่อนตัดกับถนนบางแค จากนั้นจึงเริ่มแยกออกจากแนวคลองไปทางทิศตะวันตก จนบรรจบกับถนนกาญจนาภิเษกที่ทางแยกต่างระดับบางโคลัด ระหว่างพื้นที่แขวงบางแคกับแขวงหลักสอง (เขตบางแค)
ประวัติ

ถนนกัลปพฤกษ์ตัดขึ้นตามพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่เขตจอมทอง เขตภาษีเจริญ เขตบางขุนเทียน และเขตหนองแขม กรุงเทพมหานคร พ.ศ. 2537 เพื่อขยายและเชื่อมโยงการคมนาคมระหว่างพื้นที่ตอนในของกรุงเทพมหานครกับบริเวณรอบนอก เมื่อการก่อสร้างแล้วเสร็จและเปิดการจราจรในปี พ.ศ. 2545 กรมทางหลวงชนบทได้ใช้ชื่อถนนในเบื้องต้นว่า ถนนสายแยกตากสิน-เพชรเกษมไปถนนวงแหวนรอบนอก เนื่องจากถนนสายนี้มีจุดเริ่มต้นแยกจากถนนตากสิน-เพชรเกษม และไปสิ้นสุดที่ถนนวงแหวนรอบนอกตะวันตก (ปัจจุบันเป็นส่วนหนึ่งของถนนกาญจนาภิเษก)
ต่อมากรมทางหลวงชนบทได้ขอให้กรมศิลปากรพิจารณาชื่อถนนตากสิน-เพชรเกษม และถนนสายแยกตากสิน-เพชรเกษมไปถนนวงแหวนรอบนอกใหม่ กรมศิลปากรโดยสำนักวรรณกรรมและประวัติศาสตร์จึงพิจารณาโดยใช้หลักการที่กรมทางหลวงชนบทเคยใช้ตั้งชื่อถนนในโครงการสะพานข้ามแม่น้ำเจ้าพระยาบริเวณวัดนครอินทร์ และถนนต่อเชื่อมสายติวานนท์-เพชรเกษม-รัตนาธิเบศร์ไปแล้ว กล่าวคือ ใช้ชื่อพรรณไม้มงคลตั้งเป็นชื่อถนน ในส่วนของถนนตากสิน-เพชรเกษม ให้รวมเป็นสายเดียวกันกับถนนที่ตัดใหม่จากเพชรเกษมไปรัตนาธิเบศร์ซึ่งใช้ชื่อว่าถนนราชพฤกษ์ ส่วนถนนสายแยกตากสิน-เพชรเกษมไปถนนวงแหวนรอบนอกนั้นตั้งชื่อว่า ถนนกัลปพฤกษ์ เนื่องจากกัลปพฤกษ์ (Cassia bakeriana) เป็นชื่อไม้มงคลที่มีลักษณะทางพฤกษศาสตร์เป็นไม้ในวงศ์และสกุลเดียวกันกับราชพฤกษ์ (Cassia fistula) รวมทั้งยังออกดอกและทิ้งใบในช่วงระยะเวลาเดียวกันอีกด้วย
ถนนกัลปพฤกษ์ได้รับการขยายตั้งแต่ปี พ.ศ. 2560 แล้วเสร็จเดือนธันวาคม พ.ศ. 2562 โดยปรับปรุงจากถนนคอนกรีตขนาด 4 ช่องจราจร เป็นถนนลาดยางขนาด 6 ช่องจราจร และมีโครงการต่อขยายไปบรรจบที่ถนนพุทธสาครและถนนเศรษฐกิจ 1 อำเภอกระทุ่มแบน จังหวัดสมุทรสาคร โดยคาดว่าจะเริ่มก่อสร้างในปี พ.ศ. 2568
รายชื่อทางแยก

| จังหวัด | เขต | กม> ที่ | ชื่อจุดตัด | ซ้าย | ขวา |
| --- | --- | --- | --- | --- | --- |
 กัลปพฤกษ์ บางโคลัด–สวนเลียบ
| กรุงเทพมหานคร | บางแค | 0+000 | ทางแยกต่างระดับบางโคลัด | เชื่อมต่อจาก:  ส่วนต่อขยายถนนกัลปพฤกษ์-พุทธสาคร (โครงการในอนาคต) | เชื่อมต่อจาก:  ส่วนต่อขยายถนนกัลปพฤกษ์-พุทธสาคร (โครงการในอนาคต) |
| กรุงเทพมหานคร | บางแค | 0+000 | ทางแยกต่างระดับบางโคลัด |   ถนนกาญจนาภิเษก (ตะวันตก) ไปบางแค, นครปฐม, บางบัวทอง  |   ถนนกาญจนาภิเษก (ตะวันตก) ไปถนนพระรามที่ 2, ทางพิเศษกาญจนาภิเษก |
| กรุงเทพมหานคร | บางแค | ≈2+950 | แยกบางพฤกษ์ | ถนนบางแค ไปถนนเพชรเกษม (แยกบางแค)                 | ถนนบางบอน 1 ไปถนนเอกชัย (แยกบางบอน) |
| กรุงเทพมหานคร | จอมทอง | ≈4+425 | แยกนิลกาจ | ถนนกำนันแม้น ไปถนนเทอดไท (แยกกำนันแม้น)                 | ถนนกำนันแม้น ไปถนนเอกชัย (แยกวัดสิงห์) |
| กรุงเทพมหานคร | ภาษีเจริญ | 7+700 | ทางแยกต่างระดับสวนเลียบ | ทางเชื่อม: ไปถนนเทอดไท  | ไม่มี |
| กรุงเทพมหานคร | ภาษีเจริญ | 7+700 | ทางแยกต่างระดับสวนเลียบ |  ถนนราชพฤกษ์ ไปถนนเพชรเกษม, ถนนบรมราชชนนี  | ไม่มี |
| กรุงเทพมหานคร | ภาษีเจริญ | 7+700 | ทางแยกต่างระดับสวนเลียบ | ตรงไป:  ถนนราชพฤกษ์ ไปสะพานสมเด็จพระเจ้าตากสิน | ตรงไป:  ถนนราชพฤกษ์ ไปสะพานสมเด็จพระเจ้าตากสิน |
      สะพาน              กำลังก่อสร้างหรือโครงการในอนาคต
รายการอ้างอิง

↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2021-04-11. สืบค้นเมื่อ 2020-03-09.
↑  https://www.dailynews.co.th/economic/738384
ถามรักจากสายลม

| ถามรักจากสายลม |
| --- | --- |
ถามรักจากสายลม (Love Letter)
กำกับ: ชุนจิ อิวาอิ
เขียนบท: ชุนจิ อิวาอิ
อำนวยการสร้าง: โทโมกิ อิเกดะ   จิโร โคมากิ   มาซาฮิโกะ นางาซาวะ
นักแสดงนำ: มิโฮะ นากายามะ   (Miho Nakayama)
ตัดต่อ: ชุนจิ อิวาอิ
ผู้จัดจำหน่าย:  Fine Line Features.    บริษัท แมงป่อง
วันฉาย: 25 มีนาคม 2538 (ญี่ปุ่น)
ความยาว: 113 นาที
ภาษา: ญี่ปุ่น, ไทย
ถามรักจากสายลม (อังกฤษ: Love Letter) เป็นภาพยนตร์ญี่ปุ่นแนวรักโรแมนติก จากประเทศญี่ปุ่น ผลงานการกำกับโดย ชุนจิ อิวาอิ ออกฉายในปี พ.ศ. 2538 ณ ประเทศญี่ปุ่น
เรื่องย่อ

ฮิโรโกะ ได้สูญเสียคู่หมั้นไป ด้วยความคิดถึง เธอจึงลองเขียนจดหมายไปถึงคู่หมั้นที่ตายไปเล่นๆ แต่ปรากฏว่า มีจดหมายตอบกลับมาเป็นชื่อเดียวกันกับคู่หมั้นของเธอ  ทำให้เธออยากรู้ความจริงว่า จดหมายฉบับนี้มาได้อย่างไร เธอจึงออกไปตามหาคนที่เขียนจดหมายฉบับนี้ และพบกับเรื่องราวในอดีตของคนที่เธอรัก รวมถึงได้ทำให้ผู้หญิงอีกคนได้รู้ความรู้สึกที่ผ่านมาเนิ่นนาน
นักแสดง

มิโฮะ นากายามะ ( Miho Nakayama ) .... Hiroko Watanabe / Itsuki Fujii
เอ็ตสึชิ โทโยกาวะ ( Etsushi Toyokawa ) .... Shigeru Akiba
มิกิ ซากาอิ ( Miki Sakai ) .... Itsuki (girl)
ทากาชิ คาชิวาบาระ ( Takashi Kashiwabara ) .... Itsuki (boy)
แหล่งข้อมูลอื่น

เว็บไซต์ออฟฟิเชียลของชุนจิ อิวาอิ เก็บถาวร 2008-04-16 ที่ เวย์แบ็กแมชชีน (Eng)
IMDb (Eng)
Wikipedia (Eng)
ถาน หย่งหลิน

| อลัน ทัม |
| --- | --- |
ในปี ค.ศ. 2006
สารนิเทศภูมิหลัง
เกิด:  (1950-08-23) 23 สิงหาคม ค.ศ. 1950 (74 ปี) ถาน หย่งหลิน
อาชีพ: นักแสดง, นักร้อง, นักดนตรี, ผู้อำนวยการสร้างภาพยนตร์
ปีที่แสดง: ค.ศ. 1978-ปัจจุบัน
ฐานข้อมูล
IMDb
ถาน หย่งหลิน (จีนตัวเต็ม: 譚詠麟, จีนตัวย่อ: 谭咏麟) หรือ อลัน ทัม (อังกฤษ: Alan Tam , Alan Tam Wing Lun)เกิดวันที่ 23 สิงหาคม ค.ศ. 1950  ที่เกาะฮ่องกง นักร้อง, ราชาเพลงกวางตุ้ง (King of Canto-pop), นักแสดงชาวฮ่องกง โด่งดังมากในยุคทศวรรษที่ 70, 80s และ 90s  ได้รับฉายาว่า "Lucky Lun" และ "Principal Tam"
ถานหย่งหลิน เป็นลูกชายคนเดียวของครอบครัว มีพี่สาว 2 คน น้องสาว 3 คน  บิดาเป็นนักฟุตบอลทีมชาติจีน เคยเข้าร่วมแข่งขันใน กีฬาโอลิมปิก ปี ค.ศ. 1936
ประวัติ

ถาน หย่งหลินเริ่มมีชื่อเสียงโด่งดังจากการเป็นนักร้อง-นักดนตรี ในวงสตริงวัยรุ่น "The Wynners" ที่เจ้าตัวก่อตั้งขึ้นร่วมกับเพื่อน ๆ อาทิ จง เจิ้นเทา ในระหว่างเรียนอยู่ชั้นมัธยมศึกษาโดยเขาเป็นนักร้องนำ และโด่งดังขึ้นมาในปี 1973 จากการแสดงดนตรีในรายการวาไรตี้ของสถานีโทรทัศน์ทีวีบี (TVB) ต่อมาในปี 1979 เขาได้ออกอัลบั้มเพลงสากล (ภาษาอังกฤษ), เพลงภาษาจีนกวางตุ้ง พร้อมกับการเป็นศิลปินเดี่ยวของเขา และมีอัลบั้มเพลงตามมาอีกหลายชุด  โด่งดังมากจนเป็นหนึ่งใน ราชาเพลงป๊อป (King of Canto-pop) ของเกาะฮ่องกงแห่งยุค 80s ทั้งยังมีชื่อเสียงโด่งดังมากในวงกว้างทั่วเอเชีย และได้รับยกย่องเป็นหนึ่งใน 10 นักร้องชายเพลงจีนที่ยิ่งใหญ่ที่สุดในรอบ 30 ปี (ทศวรรษ ที่ 70s 80s และ 90s) ของเกาะฮ่องกง (Top 10 Greatest Cantopop Singers) ร่วมกับ แซม ฮุย (Samuel Hui), หลอ เหวิน (Roman Tam), เลสลี่ จาง (Leslie Cheung), หลิว เต๋อหัว (Andy Lau), จาง เซียะโหย่ว (Jacky Cheung), หลี่ หมิง (Leon Lai), กัว ฟู่เฉิง (Aaron Kwok), เฉิน อี้ซวิ่น (Eason Chan) และหว่อง กาคุย (Wong Ka Kui) นักร้องนำวง Beyond และเขายังได้รับฉายาอีกว่า "Principal Tam" ซึ่งหมายถึง ครูใหญ่ผู้คร่ำหวอดในวงการเพลงกว่า 30 ปี
ผลงาน

ด้านผลงานการแสดง เขาเริ่มหันมาแสดงภาพยนตร์ในยุคปลายทศวรรษที่ 80 มีผลงานที่โด่งดังหลายเรื่องแต่เป็นการแสดงร่วมกับดาราที่มีชื่อเสียงอยู่แล้ว เช่น แสดงคู่กับเฉินหลง ในเรื่อง ใหญ่สั่งมาเกิด (Armour of God, 1987) แสดงคู่กับหลิว เต๋อหัว ในเรื่อง โหดตามพินัยกรรม (The Dragon Family, 1988) เจาะเหลี่ยมกระโหลก 1, 2 (Casino Raider, 1989/1990) เกิดมาใหญ่ก็ต้องใหญ่ (Fortune Code, 1990) สองใหญ่ทะลุใหญ่ (The Last Blood, 1991)  เป็นต้น ถาน หย่งหลินเป็นนักร้องที่โด่งดังในวงกว้างและยังได้รับฉายาในวงการเพลงอีกหนึ่งฉายาว่า "Lucky Lun" ซึ่งหมายถึง ชายผู้มีโชคนำทาง จึงมักมีการล้อเลียนฉายาของเขาในภาพยนตร์ที่เขาแสดงเสมอ อย่างในเรื่อง ใหญ่สั่งมาเกิด และ เจาะเหลี่ยมกระโหลก ต่อมาในปี 1992 เขาแสดงภาพยนตร์ที่สร้างขึ้นมาเพื่อเขาและเพื่อนสนิทอย่างเจิ้ง จื้อเหว่ย ในเรื่อง Alan & Eric - Between Hello and Goodbye, 1992 ส่งผลให้เจิ้ง จื้อเหว่ย ได้รับรางวัลนักแสดงนำชายยอดเยี่ยม จากเวที ฮ่องกงฟิล์ม อว์อด ในปีนั้นอีกด้วย
ผลงานในยุคหลัง เป็นผู้อำนวยการสร้างร่วมกับหลิว เต๋อหัว ในภาพยนตร์เรื่อง เฉือนคม โคตรเจ้าพ่อ (Jiang Hu, 2004) และร้องเพลงแสดงคอนเสิร์ตบ้างเป็นครั้งคราวในเกาะฮ่องกง จีนแผ่นดินใหญ่ ปัจจุบันอายุมากแล้ว แต่ยังดูอ่อนกว่าวัยมาก วงการบันเทิงฮ่องกงเคยให้ฉายาเขาว่า ชายผู้หยุดอายุไว้แค่ 25 ปี
แหล่งข้อมูลอื่น

เว็บไซต์ส่วนตัว เก็บถาวร 2011-10-04 ที่ เวย์แบ็กแมชชีน
เว็บไซต์ส่วนตัว เก็บถาวร 2020-09-04 ที่ เวย์แบ็กแมชชีน
www.chinawhisper.com/top-10-greatest-cantopop-singers/
ข้อมูลจาก IMDb
ถ่านกัมมันต์

ถ่านกัมมันต์
ถ่านกัมมันต์ (อังกฤษ: activated carbon หรือ activated charcoal) โดยทั่วไปมันเป็นวัสดุที่ประกอบด้วย  คาร์บอน ที่ได้จาก ถ่าน ถูกระบุว่าเป็นวัสดุที่มีพื้นที่ผิว สูงมาก  โดยเฉพาะอย่างยิ่งความสามารถใน การดูดซับไนโตรเจนมีสูงมาก  เพราะว่ามันมีรูเล็กๆ (microporosity) จำนวนมาก    และสามารถเพิ่มพลังการดูดซับได้อีกโดยใช้สารเคมีปรับสภาพ
การผลิต

โดยทั่วไปมีกระบวนการผลิตที่แตกต่างกัน 2 วิธีคือ:
การกระตุ้นทางเคมี (Chemical activation):โดยส่วนใหญ่จะใช้ กรด ผสมเข้ากับวัสดุเริ่มต้นเพื่อที่จะ กัดสิ่งสกปรก (Cauterization) ออกจากรูเล็กๆ   วิธีการนี้ยังเป็นที่สงสัยกันอยู่ ตัวอย่างเช่น ว่าอาจจะมีเศษ สังกะสี ตกค้างอยู่ในผลผลิตสุดท้ายได้
การกระตุ้นด้วยไอน้ำ (Steam activation): วัสดุที่ทำจากคาร์บอนจะถูกผสมกับไอน้ำ และหรือ ก๊าซที่อุณหภูมิสูง เพื่อกระตุ้นมัน วัสดุเริ่มต้นสามารถใช้เป็นวัสดุคาร์บอน (carbonic materials) หลายชนิดเช่น กะลามะพร้าว ไม้   ถ่าน
ถ่านกัมมันต์  ทำให้ใช้ได้ใหม่ (regeneration) โดยการใช้ความร้อน
การใช้ประโยชน์

ถ่านกัมมันต์ ใช้ใน
การสกัดโลหะ (เช่น ทองคำ)
ทำน้ำให้บริสุทธ์ (โดยเฉพาะถังเก็บน้ำ(aquarium)ในบ้านเรือน )
ยา,
การบำบัดน้ำเสีย(Sewage treatment)
สารกรอง ก๊าซ และ หน้ากากกรอง ใช้กรองอากาศ
ฉลาดเกมส์โกง

| ฉลาดเกมส์โกง |
| --- | --- |
ใบปิดภาพยนตร์
กำกับ: นัฐวุฒิ พูนพิริยะ
เขียนบท: นัฐวุฒิ พูนพิริยะ ธนีดา หาญทวีวัฒนา วสุธร ปิยารมณ์
อำนวยการสร้าง: จิระ มะลิกุล เช่นชนนี สุนทรศารทูล วรรณฤดี พงษ์สิทธิศักดิ์ สุวิมล เตชะสุปินัน วีรชัย ใหญ่กว่าวงศ์
นักแสดงนำ: ชุติมณฑน์ จึงเจริญสุขยิ่ง ชานน สันตินธรกุล อิษยา ฮอสุวรรณ ธีรดนย์ ศุภพันธุ์ภิญโญ ธเนศ วรากุลนุเคราะห์ สฤญรัตน์ โทมัส
กำกับภาพ: ภาเกล้า จิระอังกูรกุล
ตัดต่อ: ชลสิทธิ์ อุปนิกขิต
ดนตรีประกอบ: หัวลำโพงริดดิม
บริษัทผู้สร้าง: จอกว้าง ฟิล์ม 
ผู้จัดจำหน่าย: จีดีเอช ห้าห้าเก้า
วันฉาย: 3 พฤษภาคม พ.ศ. 2560
ความยาว: 130 นาที
ประเทศ: ไทย
ภาษา: ไทย
ทำเงิน: 112.15 ล้านบาท (เฉพาะ กรุงเทพมหานคร ปริมณฑล และจังหวัดเชียงใหม่)    186.12 ล้านบาท (รายได้ทั่วประเทศ)    1,840 ล้านบาท (รายได้ทั่วโลก)
ข้อมูลจาก IMDb
ข้อมูลจากสยามโซน
ฉลาดเกมส์โกง (อังกฤษ: Bad Genius) เป็นภาพยนตร์ไทยแนวจารกรรม-ระทึกขวัญ ที่ออกฉายในปี พ.ศ. 2560 ร่วมเขียนบทและกำกับโดย นัฐวุฒิ พูนพิริยะ ผู้มีชื่อเสียงจากผลงาน เคาท์ดาวน์ นำแสดงโดย ชุติมณฑน์ จึงเจริญสุขยิ่ง, ชานน สันตินธรกุล, อิษยา ฮอสุวรรณ และ ธีรดนย์ ศุภพันธุ์ภิญโญ
ภาพยนตร์เรื่องนี้ผลิตโดยจอกว้างฟิล์ม และจัดจำหน่ายโดยจีดีเอช ห้าห้าเก้า ว่าด้วยเรื่องราวของนักเรียนชั้นมัธยมปลายกลุ่มหนึ่งที่คิดหารายได้จากการโกงข้อสอบระดับนานาชาติ โดยอ้างอิงเหตุการณ์โกงข้อสอบ การทดสอบการใช้เหตุผลเอสเอที ที่เกิดขึ้นในประเทศจีนเป็นเหตุการณ์และเค้าโครงเรื่องต้นแบบ
ภาพยนตร์เรื่องนี้เข้าฉายในประเทศไทยอย่างเป็นทางการเมื่อวันที่ 3 พฤษภาคม พ.ศ. 2560 และได้รับเลือกให้เป็นภาพยนตร์ฉายเปิดเทศกาลภาพยนตร์เอเชียนิวยอร์ก (New York Asian Film Festival - NYAFF) ครั้งที่ 16 ณ สหรัฐอเมริกา เมื่อวันที่ 30 มิถุนายนของปีเดียวกัน ทั้งนี้ฉลาดเกมส์โกง ยังเป็นภาพยนตร์ไทยเรื่องแรกที่ถูกนำไปรีมาสเตอร์เพื่อเข้าฉายในโรงภาพยนตร์ไอแมกซ์อีกด้วย แต่ในด้านเสียงถูกรีมาสเตอร์เฉพาะภาษาจีนเท่านั้น
ภาพยนตร์เรื่องนี้เป็นภาพยนตร์ไทยที่ทำรายได้สูงสุดในต่างประเทศ ทำลายสถิติภาพยนตร์ไทยเรื่อง องค์บาก ที่ทำรายได้ในต่างประเทศ 515 ล้านบาท และชัตเตอร์ กดติดวิญญาณ ที่ทำรายได้ในต่างประเทศ 231 ล้านบาท เมื่อปี พ.ศ. 2547 และสร้างสถิติเป็นภาพยนตร์ไทยที่สามารถคว้ารางวัลได้มากที่สุดบนเวทีรางวัลภาพยนตร์แห่งชาติ สุพรรณหงส์ จำนวนทั้งสิ้น 12 รางวัล จากการถูกเสนอชื่อเข้าชิง 16 รางวัล (15 สาขา)
ภาพยนตร์ฉลาดเกมส์โกงได้รับการขึ้นทะเบียนเป็นมรดกภาพยนตร์ของชาติโดยหอภาพยนตร์ (องค์การมหาชน) ในปี พ.ศ. 2561
นักแสดง

| ชื่อ | ภาพยนตร์ (พ> ศ. 2560) | ซีรีส์ (พ> ศ. 2563) |
| --- | --- | --- |
| รินรดา นิลเทพ (ริน) | ชุติมณฑน์ จึงเจริญสุขยิ่ง | เพลินพิชญา โกมลารชุน |
| ธนพนธ์ วิริยะกุล (แบงค์) | ชานน สันตินธรกุล | จินเจษฎ์ วรรธนะสิน |
| พัฒน์ ตันทวีลาภ (พัฒน์) | ธีรดนย์ ศุภพันธุ์ภิญโญ | พาริส อินทรโกมาลย์สุต |
| รุจิษยา แซ่ตง (เกรซ) | อิษยา ฮอสุวรรณ | ศวรรยา ไพศาลพยัคฆ์ |
| อาจารย์ประวิทย์ นิลเทพ | ธเนศ วรากุลนุเคราะห์ | ศักดิ์สิทธิ์ แท่งทอง |
| ผู้อำนวยการ พรทิพย์ | สฤญรัตน์ โทมัส | อาภาศิริ นิติพน |
| มนปรียา วิริยะกุล | อุไรวรรณ ภู่วิจิตรสุทิน | รัชนก แสงชูโต |
| เอก ตันทวีลาภ | สหจักร บุญธนกิจ | วิลลี่ แมคอินทอช |
| บรรจง วงศ์ภูมิ (โต้ง) | พศิน ควรสถาพร | ศดานนท์ ดุรงคเวโรจน์ |
| หัวหน้าเจ้าหน้าที่คุมสอบ | เอโก มิกิทัส | Lawrence de Stefano |
| แม่พัฒน์ | กาญจนา วินัยพานิช |  |
| อาจารย์โสภณ | ยุทธพงศ์ วรานุเคราะห์โชค | ศรุต วิจิตรานนท์ |
| อาจารย์คุมสอบ | ณพวัฒน์ ลิขิตวงศ์ | ลักขณา ศิริวงศ์ |
| ผู้ประกาศข่าวโกงสอบ STIC | สู่ขวัญ บูลกุล | พิภู พุ่มแก้วกล้า |
งานสร้าง

จิระ มะลิกุล เสนอแนวคิดเรื่องการโกงข้อสอบให้นัฐวุฒิ พูนพิริยะ โดยใช้แรงบันดาลใจจากเรื่องจริง จากเหตุการณ์ที่เด็กนักเรียนจากที่ต่าง ๆ ทั่วโลก ลอกข้อสอบโดยใช้ความแตกต่างของเขตเวลา มีการถ่ายทำที่ซิดนีย์ราวสามสิบเปอร์เซ็นต์
การออกฉายและรายได้ > การออกฉายในประเทศไทย

จีดีเอช จัดแถลงข่าวภาพยนตร์ "ฉลาดเกมส์โกง" เมื่อวันที่ 20 เมษายน พ.ศ. 2560 ณ ห้องส่งสถานีโทรทัศน์จีเอ็มเอ็ม 25 ภายในอาคารจีเอ็มเอ็ม แกรมมี่ เพลส
ภาพยนตร์เรื่องนี้ เริ่มฉายรอบแรกเมื่อวันที่ 3 พฤษภาคม พ.ศ. 2560 รอบเวลา 20:00 น. ในโรงภาพยนตร์จำนวน 117 แห่ง ทั่วประเทศ พร้อมกับการเปิดฉายรอบสื่อมวลชน ณ โรงภาพยนตร์พารากอนซีนีเพล็กซ์ ศูนย์การค้าสยามพารากอน โดยรายได้เปิดตัววันแรก (เฉพาะกรุงเทพมหานครและปริมณฑล และจังหวัดเชียงใหม่) อยู่ที่ 2.18 ล้านบาท
รายได้ภาพยนตร์วันที่ 4 พฤษภาคม ซึ่งเป็นวันแรกของการฉายภาพยนตร์แบบเต็มวัน สามารถทำรายได้ 8.93 ล้านบาท หลังจากผ่านวันหยุดสุดสัปดาห์แรกของการเข้าฉาย (สี่วันหลังจากการเข้าฉาย) ทำรายได้รวม 44.15 ล้านบาท เมื่อสิ้นสุดสัปดาห์แรก ติดอันดับ 1 บอกซ์ออฟฟิสประเทศไทย มีรายได้รวม 70.01 ล้านบาท
เมื่อสิ้นสุดสัปดาห์ที่สอง ยังคงติดอันดับ 1 บอกซ์ออฟฟิสประเทศไทย ทำรายได้เพิ่ม 28.07 ล้านบาท มีรายได้รวม 98.08 ล้านบาท และยังสามารถทำรายได้ทะลุ 100 ล้านบาทในวันที่ 16 ของการเข้าฉาย สิ้นสุดสัปดาห์ที่สาม ติดอันดับ 4 บอกซ์ออฟฟิสประเทศไทย ทำรายได้เพิ่ม 9.94 ล้านบาท มีรายได้รวม 108.02 ล้านบาท สิ้นสุดสัปดาห์ที่สี่ ติดอันดับ 2 บอกซ์ออฟฟิสประเทศไทย ทำรายได้เพิ่ม 3.43 ล้านบาท มีรายได้รวม 111.45 ล้านบาท สิ้นสุดสัปดาห์ที่ห้า ติดอันดับ 6 บอกซ์ออฟฟิสประเทศไทย ทำรายได้เพิ่ม 0.32 ล้านบาท มีรายได้รวม 111.77 ล้านบาท และสิ้นสุดสัปดาห์ที่หกมีรายได้รวมตลอดโปรแกรมฉาย 112.15 ล้านบาท ถือเป็นภาพยนตร์ไทยที่ทำรายได้สูงสุดในประเทศไทย ประจำปี พ.ศ. 2560
การออกฉายและรายได้ > การออกฉายในต่างประเทศ

ภาพยนตร์เรื่องนี้ประสบความสำเร็จทั้งคำวิจารณ์และรายได้ในต่างประเทศ โดยเป็นภาพยนตร์ไทยทำรายได้สูงสุดตลอดกาลในฮ่องกง และไต้หวัน ติดอันดับ 1 บอกซ์ออฟฟิสในหลายประเทศ เช่น ฮ่องกง, ไต้หวัน, กัมพูชา, มาเลเซีย และเวียดนาม และประสบความสำเร็จสูงสุดจากการเข้าฉายกว่า 7,000 โรงภาพยนตร์ในจีน โดยทำรายได้เปิดตัววันแรกสูงถึง 4.66 ล้านเหรียญสหรัฐ หรือราว 154.37 ล้านบาท ติดอันดับ 2 บอกซ์ออฟฟิสประเทศจีน จึงนับเป็นภาพยนตร์ไทยทำรายได้สูงสุดตลอดกาลในจีน  เมื่อวันที่ 15 ตุลาคม พ.ศ. 2560 ด้วยตัวเลข 16.85 ล้านเหรียญสหรัฐ และมีรายได้รวมจากการฉายทั่วโลก ณ ขณะนั้น สูงถึง 26.88 ล้านเหรียญสหรัฐ หรือราว 889.73 ล้านบาท
| ประเทศ | วันเข้าฉาย | รายได้ |
| --- | --- | --- |
|  ลาว | 11 พฤษภาคม 2560 |  |
|  สิงคโปร์ | 8 มิถุนายน 2560 |  |
|  กัมพูชา | 13 กรกฎาคม 2560 |  |
|  ไต้หวัน | 21 กรกฎาคม 2560 | 131 ล้านบาท |
|  บรูไน | 10 สิงหาคม 2560 |  |
|  มาเลเซีย | 10 สิงหาคม 2560 | 68 ล้านบาท |
|  ฮ่องกง | 17 สิงหาคม 2560 | 101 ล้านบาท |
|  อินโดนีเซีย | 23 สิงหาคม 2560 |  |
|  เวียดนาม | 15 กันยายน 2560 |  |
|  จีน | 13 ตุลาคม 2560 | 1347.1 ล้านบาท |
|  ฟิลิปปินส์ | 18 ตุลาคม 2560 |  |
|  ออสเตรเลีย | 2 พฤศจิกายน 2560 | 3.07 ล้านบาท |
|  นิวซีแลนด์ | 2 พฤศจิกายน 2560 | 0.18 ล้านบาท |
|  เกาหลีใต้ | 2 พฤศจิกายน 2560 | 3.88 ล้านบาท |
|  ญี่ปุ่น | 22 กันยายน 2561 |  |
นอกจากนี้ ภาพยนตร์เรื่องนี้ยังได้รับการคัดเลือกให้เข้าฉายในเทศกาลภาพยนตร์นานาชาติต่างๆ อาทิ
เทศกาลภาพยนตร์เอเชียนิวยอร์ก 2017 ณ สหรัฐ
เทศกาลภาพยนตร์นานาชาติมอนทรีออล 2017 ณ ประเทศแคนาดา
เทศกาลภาพยนตร์นานาชาติฟุกุโอะกะ 2017 ณ ประเทศญี่ปุ่น
เทศกาลภาพยนตร์นานาชาตินิวซีแลนด์ 2017 ณ ประเทศนิวซีแลนด์
เทศกาลภาพยนตร์นานาชาติแวนคูเวอร์ 2017 ณ ประเทศแคนาดา
เทศกาลภาพยนตร์นานาชาติ Fantastic Fest Austin 2017 ณ สหรัฐ
เทศกาลภาพยนตร์นานาชาติชิคาโก 2017 ณ สหรัฐ
เทศกาลภาพยนตร์นานาชาติบีเอฟไอ ลอนดอน 2017 ณ ประเทศอังกฤษ
เทศกาลภาพยนตร์นานาชาติยูจียู 2017 ณ ประเทศแอฟริกาใต้
เทศกาลภาพยนตร์นานาชาติซานติเอโก 2017 ณ ประเทศชิลี
เทศกาลภาพยนตร์นานาชาติโทรอนโต 2017 ณ ประเทศแคนาดา
เทศกาลภาพยนตร์นานาชาติฮาวาย 2017 ณ สหรัฐ
เทศกาลภาพยนตร์นานาชาติ De La Roche-Sur-Yon 2017 ณ ประเทศฝรั่งเศส
การดัดแปลงในสื่ออื่น

จากความสำเร็จอย่างล้นหลามของภาพยนตร์ ในงานแถลงข่าว GDH x นาดาว Party ได้มีการเปิดเผยละครใหม่ ฉลาดเกมส์โกง Bad Genius The Series ซึ่งใช้โครงเรื่องจากภาพยนตร์เรื่องนี้เป็นต้นเรื่อง ผลิตโดย จีดีเอช ห้าห้าเก้า และจอกว้าง ฟิล์ม กำกับการแสดงโดย พัฒน์ บุญนิธิพัฒน์ ซึ่งมีผลงานในการกำกับ โปรเจกต์ เอส เดอะซีรีส์ ตอน SOS Skate ซึม ซ่าส์ แต่ในด้านนักแสดงจะเปลี่ยนใหม่ทั้งหมด นั่นคือ เพลินพิชญา โกมลารชุน รับบท ลิน จินเจษฎ์ วรรธนะสิน รับบท แบงค์ ศวรรยา ไพศาลพยัคฆ์ รับบท เกรซ และ พาริส อินทรโกมาลย์สุต รับบท พัฒน์ ออกฉายทางช่องวัน 31 ออกอากาศย้อนหลังบนแอปพลิเคชัน วีทีวี และออกอากาศพร้อมกันกับประเทศจีนผ่านแอปพลิเคชัน เทนต์เซนต์ วิดีโอ เริ่มตอนแรก 3 สิงหาคม พ.ศ. 2563
ภาพยนตร์เรื่องฉลาดเกมส์โกงมีการประกาศสร้างเวอร์ชันรีเมคหลายครั้ง ในเดือนมิถุนายน พ.ศ. 2561 มีการเปิดเผยว่าภาพยนตร์เรื่อง "ฉลาดเกมส์โกง" จะมีการสร้างรีเมคเป็นเวอร์ชั่นบอลลีวูด โดยมีนีราจ พานเดย์ เป็นผู้ดูแลการผลิต แต่โครงการสร้างภาพยนตร์ฉลาดเกมส์โกงเวอร์ชันบอลลีวูดก็ได้ถูกยกเลิกไป ฉลาดเกมส์โกงเวอร์ชั่นรีเมคโดยบอลลีวูดในชื่อว่า 'Farrey' ได้เข้าฉายในเดือนพฤศจิกายน พ.ศ. 2566 สร้างโดยซัลมาน ข่าน นำแสดงโดยอลิเซห์ อัคนิโตรี หลานสาวของเขา ในเดือนพฤษภาคม พ.ศ. 2562 เอริก ไฟก์ และ แพทริก วัคส์เบอร์เกอร์ ได้ประกาศว่าจะดำเนินการสร้างภาพยนตร์ฉลาดเกมส์โกงเวอร์ชั่นอเมริกา การถ่ายทำฉลาดเกมส์โกงเวอร์ชันรีเมคเริ่มขึ้นในเดือนพฤษภาคม พ.ศ. 2566 โดยมีเจซี ลี เป็นผู้กำกับ ภาพยนตร์ฉลาดเกมส์โกงเวอร์ชันรีเมคมีกำหนดเข้าฉายในสหรัฐอเมริกาและแคนาดาในวันที่ 11 ตุลาคม พ.ศ. 2567
ซูโตโม

| ซูโตโม |
| --- | --- |
Sutomo


รัฐมนตรีว่าการกระทรวงกิจการอดีตนักรบอินโดนีเซีย
ดำรงตำแหน่ง 12 สิงหาคม ค.ศ. 1955 – 24 มีนาคม ค.ศ. 1956
ประธานาธิบดี: ซูการ์โน
นายกรัฐมนตรี: บูร์ฮันอุดดิน ฮาราฮัป
ถัดไป: ดะห์ลัน อิบราฮีม
รัฐมนตรีว่าการกระทรวงกิจการสังคม (รักษาการ)
ดำรงตำแหน่ง 18 มกราคม ค.ศ. 1956 – 24 มีนาคม ค.ศ. 1956
ประธานาธิบดี: ซูการ์โน
นายกรัฐมนตรี: บูร์ฮันอุดดิน ฮาราฮัป
ก่อนหน้า: ซูดิปโย
ถัดไป: ฟาตะห์ ญะซิน
 
ข้อมูลส่วนบุคคล
เกิด: 3 ตุลาคม ค.ศ. 1920(1920-10-03) ซูราบายา,    หมู่เกาะอินเดียตะวันออกของเนเธอร์แลนด์
เสียชีวิต: 7 ตุลาคม ค.ศ. 1981(1981-10-07) (61 ปี) เขาอะเราะฟะฮ์,    ซาอุดีอาระเบีย
เชื้อชาติ: อินโดนีเซีย
พรรคการเมือง:  เกอะระกันระยัตบารู (ขบวนการประชาชนใหม่)  เปอะมูดาเรปูบลีกอินโดนีซิยะ (เยาวชนแห่งสาธารณรัฐอินโดนีเซีย) 
อาชีพ: สื่อมวลชน
รางวัล: วีรบุรุษแห่งชาติอินโดนีเซีย
ยศที่ได้รับการแต่งตั้ง
รับใช้:  อินโดนีเซีย
ยศ: ผู้นำแนวร่วม
บังคับบัญชา: แนวร่วมปฏิวัติประชาชนแห่งอินโดนีเซีย
ผ่านศึก:  การปฏิวัติแห่งชาติอินโดนีเซีย ยุทธการที่ซูราบายา 

ซูโตโม (อินโดนีเซีย: Sutomo) (3 ตุลาคม ค.ศ. 1920 – 7 ตุลาคม ค.ศ. 1981), หรือรู้จักกันในชื่อ บุงโตโม (อินโดนีเซีย: Bung Tomo "สหายโตโม") เป็นนักปฏิวัติและผู้นำการที่เป็นที่รู้จักที่สุดใน การปฏิวัติแห่งชาติอินโดนีเซียซึ่งต่อต้านการปกครองของเนเธอร์แลนด์ เขามีบทบาทสำคัญในยุทธการที่ซูราบายา ซึ่งเป็นการสู้รบระหว่างกองทัพอินโดนีเซียและบริเตนระหว่างเดือนตุลาคมจนถึงเดือนพฤศจิกายน ค.ศ. 1945
ชีวิตตอนต้น

ซูโตโมเกิดที่หมู่บ้านบลารันในใจกลางเมืองซูราบายา พ่อเป็นเสมียนชื่อการ์ตาวัน จิปโตวิโจโย (Kartawan Tjiptowidjojo) และแม่ชื่อซูบาสตียะ (Subastia) เขามีเชื้อสายชวา ซุนดา และมาดูรา เขาได้รับการศึกษาระดับมัธยมศึกษาของเนเธอร์แลนด์ก่อนที่ญี่ปุ่นจะเข้ายึดครอง
นอกจากงานเล็ก ๆ น้อย ๆ แล้ว เขายังเข้าร่วมองค์กรลูกเสือแห่งอินโดนีเซีย และเมื่ออายุได้ 17 ปี เขาได้รับการแต่งตั้งเป็นประมุกกาการูดะ (Pramuka Garuda) ลำดับที่สอง ซึ่งเป็นยศที่มีชาวอินโดนีเซียเพียง 3 คนเท่านั้นที่ได้รับก่อนที่ญี่ปุ่นจะเข้ายึดครองในช่วงสงครามโลกครั้งที่สอง
การยึดครองของญี่ปุ่น

ในช่วงที่ญี่ปุ่นยึดครอง ซูโตโมทำงานให้กับโดเมอิสึชิน (สำนักข่าวอย่างเป็นทางการของจักรวรรดิญี่ปุ่น) ในซูราบายา เขามีชื่อเสียงจากการก่อตั้งเรดิโย เปิมเบอะรนตะกัน (วิทยุปฏิวัติ) ซึ่งส่งเสริมความสามัคคีและจิตวิญญาณแห่งการต่อสู้ในหมู่เยาวชนอินโดนีเซีย
ในปี ค.ศ. 1944 ซูโตโมได้รับเลือกให้เป็นสมาชิกของเกอะระกันระยัตบารู (Gerakan Rakyat Baru - ขบวนการประชาชนใหม่) ที่สนับสนุนโดยญี่ปุ่น และเป็นเจ้าหน้าที่ของเปอะมูดาเรปูบลีกอินโดนีซิยะ (Pemuda Republik Indonesia - เยาวชนแห่งสาธารณรัฐอินโดนีเซีย)
การปฏิวัติแห่งชาติอินโดนีเซีย > แนวร่วมปฏิวัติประชาชนแห่งอินโดนีเซีย

เมื่อวันที่ 12 ตุลาคม ค.ศ. 1945 ซูโตโมก่อตั้งและเป็นผู้นำของแนวร่วมปฏิวัติประชาชนอินโดนีเซีย (Barisan Pemberontakan Rakyat Indonesia อักษรย่อ BPRI) เป็นกองกำลังติดอาวุธของอินโดนีเซีย โดยมีสำนักงานใหญ่อยู่ที่ซูราบายา  
แนวร่วมปฏิวัติประชาชนอินโดนีเซีย มีเป้าหมายในการตระหนักและปกป้องคำประกาศเอกราชของอินโดนีเซีย โดยรวบรวมกำลังต่อต้านเนเธอร์แลนด์ที่ต้องการกลับมาปกครองอินโดนีเซียหลังจากการยอมจำนนของญี่ปุ่นในสงครามโลกครั้งที่ 2
ในช่วงที่รัฐบาลเนเธอร์แลนด์อินดีส (Nederlandsch-Indische Civiele Administratie - NICA) ยึดครองในช่วงแรกของการปฏิวัติแห่งชาติอินโดนีเซีย เป็นยุคแห่งการเตรียมพร้อม (Bersiap) ซูโตโมส่งเสริมการข่มเหงทารุณต่อชาวอินโดนีเซียเชื้อสายยุโรป  และได้ควบคุมดูแลการประหารชีวิตพลเรือนหลายร้อยคนด้วยตนเอง แม้ว่าจะไม่มีหลักฐานที่แน่ชัดว่าเขาควบคุมดูแลการประหารชีวิตด้วยตนเองหรือวางแผนก่อความรุนแรงในระดับใหญ่ สิ่งเหล่านี้คือคำให้การของพยานบุคคลซึ่งบันทึกเหตุการณ์เมื่อวันที่ 22 ตุลาคม ค.ศ. 1945
การปฏิวัติแห่งชาติอินโดนีเซีย > ยุทธการที่ซูราบายา

เขามีบทบาทสำคัญในช่วงที่เกิดการสู้รบระหว่างกลุ่มชาตินิยมอินโดนีเซียและกองกำลังอังกฤษที่สุราบายา แม้ว่าการสู้รบจะจบลงด้วยความพ่ายแพ้ของฝ่ายอินโดนีเซีย แต่การสู้รบครั้งนี้ก็ช่วยกระตุ้นให้ชาวอินโดนีเซียและนานาชาติหันมาสนับสนุนเอกราชมากขึ้น ซูโตโมกระตุ้นให้ชาวอินโดนีเซียหลายพันคนลุกขึ้นมาเคลื่อนไหวด้วยรูปแบบการพูดที่มีเอกลักษณ์และเต็มไปด้วยอารมณ์ในการออกอากาศทางวิทยุของเขาด้วย "ดวงตาที่สดใสและมีพลัง เสียงที่แหลมคมและออกนาสิกเล็กน้อย หรือรูปแบบการพูดที่ชวนขนลุกซึ่งทรงพลังทางอารมณ์รองจากซูการ์โนเท่านั้น"
เฮ้ย ทหารอังกฤษ! ตราบใดที่กระทิงอินโดนีเซีย เยาวชนอินโดนีเซีย ยังมีเลือดสีแดงที่สามารถนำมาย้อมผ้าขาวกลายเป็นผ้าแดงขาวได้ เราจะไม่มีวันยอมแพ้ มิตรสหาย นักสู้ โดยเฉพาะเยาวชนอินโดนีเซีย เราจะสู้ต่อไป เราจะขับไล่พวกนักล่าอาณานิคมออกจากดินแดนอินโดนีเซียที่เรารัก... เราทนทุกข์ ถูกเอารัดเอาเปรียบ และเหยียบย่ำมานาน ถึงเวลาแล้วที่เราจะกอบกู้อิสรภาพของเรา คติประจำใจของเรายังคงอยู่: อิสรภาพหรือความตาย อัลลอฮุอักบัร!... อัลลอฮุอักบัร!... อัลลอฮุอักบัร!... อิสรภาพ!"
คำปราศรัยของซูโตโม, 9 พฤศจิกายน ค.ศ. 1945.
วันที่ 10 พฤศจิกายน ค.ศ. 1945 ซึ่งเป็นจุดสูงสุดของยุทธการที่ซูราบายา ต่อมาเรียกว่าวันวีรบุรุษแห่งชาติอินโดนีเซีย (Hari Pahlawan) เพื่อรำลึกและให้เกียรติการต่อสู้ของวีรบุรุษและนักสู้ในการปกป้องเอกราชของอินโดนีเซีย
ยุทธการที่ซูราบายาเป็นยุทธการที่นองเลือดที่สุดในการปฏิวัติแห่งชาติอินโดนีเซีย และแสดงให้เห็นถึงความมุ่งมั่นของกองกำลังชาตินิยมที่มีความเข้มแข็ง การต่อต้านอย่างเสียสละของพวกเขากลายมาเป็นสัญลักษณ์และเสียงเรียกร้องให้เกิดการปฏิวัติ ในเดือนพฤศจิกายน ค.ศ. 1946 กองกำลังอังกฤษชุดสุดท้ายได้ออกจากอินโดนีเซีย
หลังเอกราช

ในปี ค.ศ. 1955 ซูโตโมได้รับการแต่งตั้งให้เป็นรัฐมนตรีในคณะรัฐมนตรีของบูร์ฮันอุดดิน ฮาราฮัป ระหว่างเดือนสิงหาคม ค.ศ. 1955 ถึงเดือนมีนาคม ค.ศ. 1956 ซึ่งเป็นการแต่งตั้งที่ทำให้ผู้สนับสนุนคณะรัฐมนตรีพอใจเนื่องจากเขามีคุณลักษณะชาตินิยม อย่างไรก็ตาม ความสัมพันธ์ระหว่างเขากับซูการ์โนเริ่มเสื่อมถอยลงตั้งแต่ปี ค.ศ. 1952 หลังจากที่เขาทำให้ซูการ์โนไม่พอใจด้วยการถามถึงความสัมพันธ์ส่วนตัวระหว่างประธานาธิบดีกับฮาร์ตินี ซึ่งเป็นผู้หญิงที่แต่งงานแล้วและต่อมาได้กลายเป็นภรรยาคนที่สี่ของซูการ์โน  ต่อมาในปี ค.ศ. 1960 ซูโตโมได้ฟ้องซูการ์โน เนื่องจากซูการ์โนตัดสินใจยุบสภาตัวแทนประชาชน
หลังจากปี ค.ศ. 1966 ซูโตโมได้กลับมามีบทบาทสำคัญระดับชาติอีกครั้งในช่วงที่เกิดความวุ่นวายในปี ค.ศ. 1965 ในตอนแรก เขาสนับสนุนให้ซูฮาร์โตเข้ามาแทนที่รัฐบาลซูการ์โนที่มีแนวโน้มเอียงซ้าย แต่ต่อมากลับคัดค้านบางประเด็นในช่วงระเบียบใหม่
วันที่ 11 เมษายน ค.ศ. 1978 เขาถูกรัฐบาลควบคุมตัวเนื่องจากวิพากษ์วิจารณ์การทุจริตและการใช้อำนาจในทางมิชอบอย่างเปิดเผย อย่างไรก็ตาม เมื่อได้รับการปล่อยตัวในสามปีต่อมา ซูโตโมก็ยังคงวิพากษ์วิจารณ์อย่างเสียงดัง โดยบอกว่าเขาไม่ต้องการถูกฝังในสุสานวีรบุรุษเพราะสุสานแห่งนี้เต็มไปด้วย "วีรบุรุษผู้ไม่ยอมแพ้ต่อโชคชะตา" ที่ขาดความกล้าที่จะปกป้องประเทศชาติในช่วงวิกฤต แต่พวกเขากลับปรากฏตัวต่อสาธารณชนในยามสงบสุขเพื่อต้องการให้เชิดชูเกียรติยศของพวกเขา
เสียชีวิต

เขาเสียชีวิตเมื่อวันที่ 7 ตุลาคม ค.ศ. 1981 ที่มักกะฮ์ ประเทศซาอุดีอาระเบีย ขณะกำลังเดินทางไปทำฮัจญ์  
ก่อนที่เขาจะเสียชีวิต ซูโตโมได้เขียนร่างวิทยานิพนธ์เกี่ยวกับบทบาทของศาสนาในการพัฒนาระดับหมู่บ้านเสร็จเรียบร้อย ครอบครัวและเพื่อนๆ ของเขาได้ส่งร่างของเขากลับประเทศอินโดนีเซีย แม้ว่าชื่อเสียงและยศทางทหารจะทำให้เขามีสิทธิ์ฝังศพในสุสานวีรบุรุษ แต่เขาก็ถูกฝังในสุสานสาธารณะที่เขตงาเกิล เมืองซูราบายา จังหวัดชวาตะวันออก